## Pravilnik o diplomatskim i službenim putovnicama i vizama Republike Hrvatske

### NN 116/1999 (5.11.1999.), Pravilnik o diplomatskim i službenim putovnicama i vizama Republike Hrvatske

# **MINISTARSTVO VANJSKIH POSLOVA**

Na temelju članka 51. točka 1., 2., 3., 5. i 6. Zakona o putnim ispravama
hrvatskih državljana ("Narodne novine" broj 77/99) ministar vanjskih poslova,
uz suglasnost ministra unutarnjih poslova, donosi

## **PRAVILNIK**

### **O DIPLOMATSKIM I SLUŽBENIM PUTOVNICAMA I VIZAMA REPUBLIKE HRVATSKE**

Članak 1.

Ovim se pravilnikom propisuje način izdavanja diplomatskih i službenih
putovnica Republike Hrvatske, viza koje se izdaju na te putovnice, određuju
nositelji i uvjeti izdavanja ovih vrsta putovnica i viza, utvrđuje rok
njihova važenja, propisuju obrasci diplomatske i službene putovnice i vize,
obrazac zahtjeva za njihovo izdavanje, obrazac na kojem se ovlaštenoj pravnoj
osobi dostavljaju podaci radi upisa u diplomatsku ili službenu putovnicu,
kao i način vođenja upisnika o izdatim diplomatskim i službenim putovnicama
i vizama, nestalim diplomatskim i službenim putovnicama te način vođenja
i sadržaj evidencije o izrađenim diplomatskim i službenim putovnicama koje
vodi ovlaštena pravna osoba.

Članak 2.

Diplomatske i službene putovnice državljanima Republike Hrvatske izdaje
Ministarstvo vanjskih poslova Republike Hrvatske u skladu sa zakonom i
ovim Pravilnikom.

Članak 3.

Za prijelaz državne granice Republike Hrvatske nositelji diplomatskih
i službenih putovnica moraju imati odgovarajuću važeću diplomatsku ili
službenu vizu. Diplomatska viza izdaje se na diplomatsku putovnicu, a službena
viza na službenu putovnicu.

Diplomatske misije i konzularni uredi Republike Hrvatske u inozemstvu
mogu iznimno produžiti važenje diplomatskih i službenih viza u skladu s
ovim Pravilnikom, a temeljem pribavljene prethodne suglasnosti Ministarstva
vanjskih poslova.

Članak 4.

Diplomatska putovnica izdaje se predsjedniku Republike Hrvatske i članovima
njegove obitelji neovisno o svrsi putovanja.

Članak 5.

Diplomatska putovnica izdaje se sljedećim dužnosnicima Republike Hrvatske
utvrđenim ovim člankom, njihovim supružnicima i djeci, neovisno o svrsi
putovanja:

1. predsjedniku Hrvatskoga državnog sabora

2. predsjedniku Županijskog doma Hrvatskoga državnoga sabora

3. predsjedniku Vlade Republike Hrvatske, potpredsjednicima Vlade i
ministrima

4. predstojniku Ureda predsjednika Republike Hrvatske.

Članak 6.

Diplomatska putovnica može se izdati sljedećim dužnosnicima Republike
Hrvatske i drugim osobama utvrđenim ovim člankom samo za potrebe određenog
službenog putovanja u inozemstvo:

1. predstojniku Ureda za nacionalnu sigurnost

2. načelniku glavnog stožera oružanih snaga Republike Hrvatske

3. predsjedniku Ustavnog suda Republike Hrvatske

4. predsjedniku Vrhovnog suda Republike Hrvatske

5. guverneru Hrvatske narodne banke

6. glavnom državnom revizoru

7. ravnatelju Hrvatske izvještajne službe

8. državnom odvjetniku Republike Hrvatske

9. gradonačelniku Grada Zagreba

10. sucima Ustavnog suda Republike Hrvatske

11. predsjedniku Upravnog suda Republike Hrvatske

12. dužnosnicima u Uredu predsjednika Republike i Državnom protokolu
koje imenuje Predsjednik Republike

13. zamjenicima ministara državnih ministarstava

14. pučkom pravobranitelju Republike Hrvatske

15. državnom pravobranitelju Republike Hrvatske

16. zastupnicima u Hrvatskom državnom saboru

17. zamjenicima ministara

18. pomoćnicima ministara državnih ministarstava

19. pomoćnicima ministara

20. ravnateljima državnih upravnih organizacija

21. tajniku Zastupničkog doma Hrvatskoga državnog sabora

22. tajniku Županijskog doma Hrvatskoga državnog sabora

23. tajniku Vlade Republike Hrvatske

24. državnim tajnicima ministarstava

25. tajnicima državnih ministarstava

26. tajnicima ministarstava

27. predsjedniku Hrvatske gospodarske komore

28. predsjedniku Hrvatske obrtničke komore.

Članak 7.

Diplomatska putovnica može se izdati za određeno službeno putovanje
u inozemstvo i:

1. pomoćnicima ravnatelja Državnog protokola te pročelnicima Odjela
Državnog protokola pri Uredu predsjednika Republike, Vladi, Hrvatskom državnom
saboru, Ministarstvu vanjskih poslova i Ministarstvu obrane;

2. savjetnicima predsjednika Vlade, šefu kabineta pred-sjednika Vlade
te predstojnicima Ureda Vlade;

3. djelatnicima neposrednog osobnog osiguranja predsjednika Republike
Hrvatske, na pisani zahtjev predstojnika Ureda predsjednika;

4. državnim službenicima u Ministarstvu vanjskih poslova koji su postavljeni
u službenička zvanja I. vrste na više koji obavljaju diplomatske ili konzularne
poslove, te državnim službenicima u Ministarstvu vanjskih poslova imenovanim
na položaje u skladu s propisima o sustavu državne uprave, propisima o
državnim službenicima i namještenicima i Zakonom o vanjskim poslovima odnosno
državnim službenicima postavljenim u diplomatska zvanja utvrđena Zakonom
o vanjskim poslovima, te Pravilnikom o unutarnjem redu službe vanjskih
poslova;

5. djelatnicima diplomatskih misija i konzularnih ureda Republike Hrvatske
u inozemstvu koji su postavljeni u diplomatska odnosno konzularna zvanja
utvrđena Zakonom o vanjskim poslovima, te Pravilnikom o unutarnjem redu
službe vanjskih poslova, kao i njihovim supružnicima i djeci ako s njima
zajedno trajno borave u inozemstvu tijekom obavljanja dužnosti, kao i vojnim
izaslanicima i pomoćnom vojnom osoblju koji se upućuju u diplomatske misije
Republike Hrvatske u inozemstvu u skladu s propisima o oružanim snagama
Republike Hrvatske, kao i njihovim supružnicima i djeci ako s njima zajedno
trajno borave u inozemstvu tijekom obavljanja dužnosti;

6. diplomatskim kuririma;

7. osobama koje se po odluci nadležnog državnog tijela Republike Hrvatske
upućuju na rad u međunarodne organizacije u svojstvu dužnosnika diplomatskog
ranga u tim organizacijama, te njihovim supružnicima i djeci ako s njime
zajedno trajno borave u inozemstvu tijekom obavljanja dužnosti.

Članak 8.

Diplomatska putovnica se može, izuzetno, uz prethodnu suglasnost Predsjednika
Republike Hrvatske, izdati za određeno službeno putovanje u inozemstvo,
i osobama koje nisu navedene u člancima 4., 5., 6. i 7. ovog Pravilnika,
a kada to zahtijevaju interesi nacionalne sigurnosti i obrane Republike
Hrvatske.

Članak 9.

Službena putovnica može se izdati za određeno službeno putovanje u inozemstvo:

1. državnim službenicima i namještenicima u Ministarstvu vanjskih poslova
koji nisu obuhvaćeni člankom 7. točkom 4. ovog Pravilnika;

2. savjetnicima i višim savjetnicima u Državnom protokolu,

3. djelatnicima diplomatskih misija i konzularnih ureda Republike Hrvatske
u inozemstvu koji nisu obuhvaćeni člankom 7. točkom 5. ovog Pravilnika,
kao i njihovim supružnicima i djeci ako s njima zajedno trajno borave u
inozemstvu tijekom obavljanja dužnosti;

4. djelatnicima osobnog osiguranja dužnosnika iz članka 5. ovog Pravilnika,
na pisani zahtjev ministra unutarnjih poslova.

Članak 10.

Službena putovnica se može, iznimno, uz prethodnu suglasnost ministra
vanjskih poslova i ministra unutarnjih poslova, izdati za određeno službeno
putovanje u inozemstvo, i osobama koje nisu navedene u članku 9. ovog Pravilnika,
a kada to zahtijevaju interesi nacionalne sigurnosti i obrane Republike
Hrvatske.

Članak 11.

Dijete koje živi u zajedničkom kućanstvu s roditeljima koji su nositelji
prava na diplomatsku putovnicu sukladno članku 5. ovog Pravilnika može
biti nositelj diplomatske putovnice do završetka redovnog školovanja, a
najkasnije do navršene 27. godine života.

Dijete koje živi u zajedničkom kućanstvu s roditeljima koji su nositelji
prava na diplomatsku putovnicu sukladno članku 7. točka 5. i 7. ovog Pravilnika
može biti nositelj diplomatske putovnice ako s njima zajedno trajno boravi
u inozemstvu tijekom obnašanja dužnosti i ako se u inozemstvu redovno školuju,
a najduže do navršene 27. godine života.

Dijete koje živi u zajedničkom kućanstvu s roditeljima koji su nositelji
prava na službenu putovnicu sukladno članku 9. točka 3. ovog Pravilnika
može biti nositelj službene putovnice ako s njima zajedno trajno boravi
u inozemstvu tijekom obnašanja dužnosti i ako se u inozemstvu redovno školuje,
a najduže do navršene 27. godine života.

Članak 12.

Pravo na diplomatsku ili službenu putovnicu prestaje nositelju tih putovnica
kada prestanu postojati uvjeti predviđeni ovim Pravilnikom, na osnovu kojih
je nositelj ostvario pravo na putovnicu.

Supružnik i djeca gube pravo na diplomatsku ili službenu putovnicu kada
to pravo prestane nositelju.

Ukoliko se supružnik i djeca nositelja prava na diplomatsku ili službenu
putovnicu zaposle u inozemstvu ili ako prestanu biti članovi zajedničkog
domaćinstva, gube pravo na tu putovnicu.

U slučajevima iz stavka 1., 2. i 3. ovog članka, po prestanku prava
na diplomatsku ili službenu putovnicu, nadležno državno tijelo dužno je
vratiti izdanu diplomatsku ili službenu putovnicu radi poništenja. Ukoliko
povrat diplomatske ili službene putovnice ne bude izvršen u roku od 60
dana od dana kada su prestali postojati uvjeti predviđeni ovim Pravilnikom
s osnova kojih je nositelj ostvario pravo na diplomatsku ili službenu putovnicu,
Ministarstvo vanjskih poslova može takvu diplomatsku ili službenu putovnicu
proglasiti nevažećom po službenoj dužnosti, o trošku nadležnog državnog
tijela po čijem je zahtjevu diplomatska ili službena putovnica izdana.

Članak 13.

Diplomatska viza izdaje se:

1. nositeljima diplomatske putovnice iz članka 4. ovog Pravilnika, s
rokom važenja od jedne godine, za više putovanja;

2. nositeljima diplomatske putovnice iz članka 5. ovog Pravilnika, njihovim
supružnicima i djeci, s rokom važenja od jedne godine, za više putovanja,
na pisani zahtjev nadležnog državnog tijela;

3. nositeljima diplomatske putovnice iz članka 6. ovog Pravilnika s
rokom važenja u pravilu od šest mjeseci, a najduže na rok do godine dana,
za jedno ili više putovanja, ovisno o potrebama službe, na pisani zahtjev
nadležnog državnog tijela.

Članak 14.

Diplomatska viza izdaje se:

1. osobama iz članka 7. točka 1., 2. i 3. ovog Pravilnika s rokom važenja
od šest mjeseci, za više putovanja, na zahtjev nadležnog državnog tijela;

2. osobama iz članka 7. točka 4. ovog Pravilnika s rokom važenja od
jedne godine za više putovanja;

3. osobama iz članka 7. točka 5. ovog Pravilnika s rokom važenja do
četiri godine, za više putovanja, ovisno o potrebama službe i trajanju
njihovog mandata;

4. osobama iz članka 7. točka 6. ovog Pravilnika s rokom važenja od
jedne godine za više putovanja;

5. osobama iz članka 7. točka 7. ovog Pravilnika s rokom važenja do
četiri godine za više putovanja, ovisno o potrebama službe i trajanju njihovog
mandata, na zahtjev nadležnog državnog tijela;

6. osobama iz članka 8. ovog Pravilnika s rokom važenja u pravilu od
šest mjeseci, a najduže na rok od godine dana, za jedno ili više putovanja,
ovisno o potrebama službe.

Članak 15.

Službena viza izdaje se:

1. osobama iz članka 9. točke 1. ovog Pravilnika s rokom važenja od
jedne godine za više putovanja;

2. osobama iz članka 9. točke 2. ovog Pravilnika s rokom važenja u pravilu
od tri mjeseca, a najduže na rok od šest mjeseci, za jedno ili više putovanja,
ovisno o potrebama službe, na zahtjev nadležnog državnog tijela

3. osobama iz članka 9. točke 3. ovog Pravilnika s rokom važenja do
četiri godine, za više putovanja, ovisno o potrebama službe i trajanju
njihovog mandata;

4. osobama iz članka 9. točke 4. ovog Pravilnika s rokom važenja u pravilu
od tri mjeseca, a najduže na rok od šest mjeseci, za jedno ili više putovanja,
ovisno o potrebama službe, na zahtjev nadležnog državnog tijela;

5. osobama iz članka 10. ovog Pravilnika s rokom važenja u pravilu od
šest mjeseci, a najduže na rok od godine dana, za jedno ili više putovanja,
ovisno o potrebama službe.

Članak 16.

Ministarstvo vanjskih poslova te diplomatske misije i konzularni uredi
Republike Hrvatske, na zahtjev nadležnog državnog tijela, posreduju u pribavljanju
odgovarajuće vize stranih državljana za nositelje diplomatskih i službenih
putovnica izdanih u skladu s ovim pravilnikom, kada su iste potrebne za
službeno putovanje u te države.

Članak 17.

Zahtjev za izdavanje diplomatske ili službene putovnice ili za produženje
važenja vize, podnosi nadležno tijelo u kojem osobe obnašaju dužnost.

Za osobe iz članka 6., 7. i 8. uz zahtjev potrebno je predočiti i odgovarajući
dokaz o upućivanju osobe na službeno putovanje u inozemstvo.

Zahtjev iz stavka 1. ovog članka podnosi se najkasnije sedam dana prije
predviđenog putovanja, ne računajući vrijeme potrebno za pribavljanje viza
stranih država.

Članak 18.

Nositelj diplomatske ili službene putovnice izdane za određeno službeno
putovanje u inozemstvo po povratku s putovanja obvezan je u roku od sedam
dana od dana povratka u Republiku Hrvatsku putovnicu pohraniti u Ministarstvu
vanjskih poslova.

Članak 19.

Odredbe Zakona o putnim ispravama hrvatskih državljana koje reguliraju
slučaj nestanka ili gubitka putne isprave, primjenjuju se i na diplomatske
i službene putovnice.

Članak 20.

Obrazac diplomatske putovnice je veličine 88 ¤ 125 mm i sadrži 32 brojem
označene stranice (Obrazac 1). Boja korica je indigo tamno plava.

Obrazac službene putovnice je veličine 88 ¤ 125 mm i sadrži 32 brojem
označene stranice (Obrazac 2). Boja korica je tamno plava.

Članak 21.

Obrazac diplomatske vize je pravokutnog oblika sa zaobljenim rubovima,
veličine 10,5 ¤ 7,5 cm (Obrazac 3).

Članak 22.

Obrazac službene vize je pravokutnog oblika sa zaobljenim rubovima,
veličine 10,5 ¤ 7,5 cm (Obrazac 4).

Članak 23.

Obrazac zahtjeva za izdavanje diplomatske i službene putovnice i vize
žute je boje, veličine je 150 ¤ 210 mm (Obrazac 5).

Obrazac na kojem se dostavljaju podaci ovlaštenoj pravnoj osobi radi
upisa u diplomatsku putovnicu tirkizne je boje veličine 210 ¤ 297 mm (Obrazac
6).

Obrazac na kojem se dostavljaju podaci ovlaštenoj pravnoj osobi radi
upisa u službenu putovnicu zelene je boje veličine 210 ¤ 297 mm (Obrazac
7).

Članak 24.

Uz obrazac zahtjeva za izdavanje diplomatske i službene putovnice prilažu
se dvije fotografije veličine 35 ¤ 45 mm.

Osoba kojoj se diplomatska ili službena putovnica izdaje mora biti fotografirana
s lica (en face), otkrivena čela, bez pokrivala za glavu (šešira, kape
ili marame) i to tako da 70 do 80% visine fotografije pokazuje glavu osobe
od brade do tjemena.

Fotografija ne smije biti retuširana i ne smije biti izrađena opremom
za samofotografiranje.

Fotografija mora biti izrađena na bijelom, sjajnom, tankom foto-papiru.

U obrazac diplomatske i službene putovnice unosi se slika nositelja
diplomatske ili službene putovnice.

Članak 25.

Obrazac 6 i 7 nositelj diplomatske odnosno službene putovnice vlastoručno
potpisuje te se na isti pričvršćuje fotografija nositelja diplomatske odnosno
službene putovnice.

Obrazac 6 i 7 s pripadajućom dokumentacijom, nakon tehničke izrade diplomatske
ili službene putovnice, čuva se u Ministarstvu vanjskih poslova u registratorima
po registarskom broju.

Članak 26.

U obrazac 1, 2, 5, 6 i 7 u kojima se unose podaci o spolu, unose se
sljedeće oznake:

- "F" za ženski spol

- "M" za muški spol.

U obrazac 1 i 2, na drugoj stranici, u vizualnoj zoni, podatak o državljanstvu
upisuje se riječju "HRVATSKO", a podatak o državi oznakom "HRV"

Članak 27.

U obrascu diplomatske i službene putovnice, u prostor za strojno čitanje
upisuju se sljedeći podaci:

1. oznaka vrste putne isprave i to za diplomatsku putovnicu "PD", a
za službenu putovnicu "PS"

2. oznaka države (HRV)

3. prezime

4. ime

5. broj putovnice

6. državljanstvo (HRVATSKO)

7. datum rođenja

8. spol (M/F)

9. mjesto rođenja

10. datum izdavanja

11. datum isteka valjanosti

12. JMBG.

Uz podatke iz stavka 1. ovog članka u prostor za strojno čitanje upisuju
se i kontrolne brojke.

Dvodimenzionalni "Bar Code" sadrži podatke iz putovnice, a može sadržavati
sliku te potpis nositelja diplomatske ili službene putovnice.

Upis podataka u vizualnu i strojno čitljivu zonu diplomatske ili službene
putovnice, kao i u dvodimenzionalni bar code u diplomatskoj ili službenoj
putovnici obavlja se u skladu s međunarodnim stanadardima za strojno čitljive
putne isprave ("ISO", "ICAO" te europskim normama koje se odnose na bar
codove).

Članak 28.

Evidencija o diplomatskim i službenim putovnicama te o vizama vodi se
u elektronskim bazama podataka u Ministarstvu vanjskih poslova, kao i u
odvojenoj kartoteci te registrima posebno za diplomatske odnosno službene
putovnice i vize.

Članak 29.

Kartoteka se sastoji od zahtjeva iza izdavanje diplomatske ili službene
putovnice i vize.

Kartoteka se slaže i vodi po abecednom redu.

Nakon isteka roka važenja diplomatske ili službene putovnice, prestanka
prava na diplomatsku ili službenu putovnicu sukladno odredbama ovog Pravilnika,
smrti osobe te prestanka važenja putne isprave iz kojeg drugog razloga,
zahtjevi iz stavka 1. ovog članka odlažu se u posebnu kartoteku i čuvaju
5 godina od dana nastupanja okolnosti propisanih ovim stavkom.

Članak 30.

O diplomatskim i službenim putovnicama i vizama Ministarstvo vanjskih
poslova vodi sljedeće registre:

1. registar zahtjeva za izdavanje diplomatske ili službene putovnice
i vize (obrazac 8)

2. registar izdanih diplomatskih ili službenih viza (obrazac 9)

3. registar nestalih diplomatskih ili službenih putovnica (obrazac 10).

Registar se vodi u knjižnom uvezu.

Obrazac 8, 9 i 10 je veličine 300 mm x 400 mm, a tiska se na dvije nasuprotne
stranice.

Članak 31.

Registri iz članka 30. ovog Pravilnika uvezani su u tvrde korice tamnoplave
boje i sadrže 200 brojem označenih stranica.

Na koricama registra je grb Republike Hrvatske i natpis "REGISTAR" ispod
kojeg se nalijepi samoljepljiva naljepnica na koju se upisuje sadržaj registra.

Na prvu stranicu registra upisuje se naziv tijela koje ga vodi.

Članak 32.

Ovlaštena pravna osoba u evidenciju o izrađenim diplomatskim i službenim
putovnicama unosi sljedeće podatke:

1. datum tehničke izrade diplomatske ili službene putovnice

2. oznaku nadležnog tijela koje je naručilo tehničku izradu diplomatske
ili službene putovnice (Ministarstvo vanjskih poslova)

3. broj diplomatske ili službene putovnice

4. ukupan broj izrađenih diplomatskih odnosno službenih putovnica za
Ministarstvo vanjskih poslova.

Ovlaštena pravna osoba podatke iz evidencije iz stavka 1. ovog članka
može rabiti radi unutarnje kontrole rada, radi financijskih potraživanja
i naplate, te ih u druge svrhe ne smije rabiti.

Ovlaštena pravna osoba podatke iz stavka 2. točke 1.-3. ovog članka
posjeduje i u spisima predmeta koji se odnose na narudžbe za tehničku izradu
diplomatske ili službene putovnice, u obliku popisa. Popisi sadrže i osobno
ime nositelja diplomatske i službene putovnice.

Članak 33.

Ovlaštena pravna osoba vodi evidenciju o diplomatskim i službenim putovnicama
na kojima je nastala greška pri njihovoj tehničkoj izradi (u daljnjem tekstu:
putovnica s greškom).

Evidencija iz stavka 1. sadrži broj putovnice s greškom, naziv tijela
koje je naručilo tehničku izradu - Ministarstvo vanjskih poslova i datum
nastanka greške.

Putovnice s greškom uništava povjerenstvo imenovano od direktora ovlaštene
pravne osobe, uz suglasnost ministra vanjskih poslova.

Uništenje putovnica s greškom obavlja se svake godine u mjesecu lipnju
i prosincu.

O uništenju putovnica s greškom povjerenstvo sastavlja zapisnik.

Evidencije iz članka 32. stavka 1. i stavka 1. ovog članka vode se u
elektronskim bazama podataka.

Članak 34.

Diplomatsku ili službenu putovnicu koja iz bilo kojeg razloga ne može
služiti svojoj svrsi (istek roka važenja, popunjena, zamjena zbog promjene
osobnih podataka, oštećena, prestanak prava na diplomatsku i službenu putovnicu
s obzirom na osnovu izdavanja i dr.) Ministarstvo vanjskih poslova će poništiti.

Poništenje se obavlja na način fizičkog bušenja svake stranice diplomatske
i službene putovnice, kao i korica, te otiskivanjem štambilja "poništeno".

U diplomatskoj ili službenoj putovnici neće se poništiti one stranice
na kojima se nalaze važeće vize drugih država i bilješke.

Članak 35.

Obrasci 1, 2, 3, 4, 5, 6, 7, 8, 9, 10 otisnuti su uz ovaj Pravilnik
i čine njegov sastavni dio.

Članak 36.

Na dan stupanja na snagu ovog Pravilnika prestaje važiti Pravilnik o
diplomatskim i službenim putovnicama i vizama Republike Hrvatske ("Narodne
novine", broj 4/92, 11/92, 23/92 i 43/99).

Članak 37.

Osobe kojima je u skladu s Pravilnikom važećim do dana stupanja na snagu
ovog Pravilnika izdana diplomatska ili službena putovnica, a koje u skladu
s odredbama ovog Pravilnika prestaju biti nositelji prava na diplomatsku
ili službenu putovnicu, mogu se koristiti diplomatskom ili službenom putovnicom
do isteka roka važenja u putovnici unesene vize, a najduže tri mjeseca
od dana stupanja na snagu ovog Pravilnika.

Nadležna tijela po čijem je zahtjevu osobama iz stavka 1. ovog članka
izdana diplomatska ili službena putovnica, dužna su diplomatsku odnosno
službenu putovnicu vratiti Ministarstvu vanjskih poslova radi poništenja
i razduženja.

Članak 38.

Ovaj Pravilnik stupa na snagu 1. siječnja 2000. godine.

Klasa: 011-02/99-03/03
Urbroj: 521-03-05-02/01-99-02
Zagreb, 1. listopada 1999.

Potpredsjednik Vlade i
ministar vanjskih poslova
**dr. Mate Granić,** v. r.

![](dodatni/371423.gif)

![](dodatni/371424.gif)

![](dodatni/371425.gif)

![](dodatni/371426.gif)

![](dodatni/371427.gif)

![](dodatni/371428.gif)

![](dodatni/371429.gif)

![](dodatni/371430.gif)

![](dodatni/371431.gif)

![](dodatni/371432.gif)

![](dodatni/371433.gif)

![](dodatni/371434.gif)

![](dodatni/371435.gif)

Pravilnik, NN 116/1999-1860
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)